喜雨歌
作者：吳潛
朝代：宋

paragraphs: 南州六月天不雨，千里川原成赤土。
禾黍盈疇强半枯，桔槹遍野民勞苦。
望雲仰見日在天，旱魃肆虐如焚煎。
馮夷匿淵恐波竭，夸娥走海愁山然。
天外悠然片雲起，倏忽走騰八埏裏。
猛風驚電白晝昏，霹靂一聲蛟蜃起。
馬上誰把天瓢傾，須臾陸地波濤生。
禾黍芃芃復故秀，羣黎載道生歡聲。
秋來尚見時豐阜，會須售粲三錢斗。
官家燮理當有人，太史還看書大有。